Oscar Straus

**Oscar Straus** (* 6. apríl 1870, Viedeň, Rakúsko – † 11. január 1954, Bad Ischl) bol rakúsky operetný skladateľ. Nebol v príbuzenskom vzťahu ani k Johannovi Straussovi ani k Richardovi Straussovi (a na rozdiel od nich si písal v mene len jedno „s“).

## Životopis
Narodil sa v rodine obchodníka, ale od začiatku mal záujem hlavne o hudbu. Začal ju študovať najprv na viedenskom konzervatóriu, potom ako 20 ročný vyštudoval v Berlíne na Staatlichen Musikakademie u Maxa Brucha.  Pod jeho vplyvom komponoval komornú hudbu a symfonické diela. Začalo ho však zaujímať komické divadlo a preto sa stal sa divadelným dirigentom. Pôsobil vo viacerých divadlách, v Brne, Mainzi, Hamburgu a Berlíne. Jeho prvé divadelné dielo bola operná jednoaktovka *Die Waise von Cordoba*, ktorá mala premiéru v Bratislave v roku 1894. V Berlíne sa zoznámil s Erichom von Wollzogenom, ktorý otvoril v roku 1901 kabaret a Strausa tam zamestnal ako domáceho skladateľa a klaviristu. Postupne sa stal svojimi kabaretnými piesňami (tzv. couplé) veľmi populárny. Lákalo ho však divadlo a snažil sa nájsť nejakú vhodnú paritúru. Nakoniec mu ju ponúkol Ridemaus (vlastným menom advokát Dr. Fritz Oliven).  Prvú operetu *Veselí Nibelungovia* (*Die luistigen Nibelungen*) napísal ako paródiu na Wagnera, premiéru mala 12. novembra 1904 v Carl Theater. Obecenstvo prijalo toto dielo napriek nesporným hudbným kvalitám dosť vlažne. Podobne ani opereta *Zur indischen Witwe* (1905), ani komická rozprávková opereta *Hugdietrichs Brautfahrt* (1906) nedosiahli úspech. Tieto neúspechy spôsobili, že zanevrel na svoj predošlý hudobný štýl a v nasledujúcej operete *Ein Waltzertraum* sa pokúsil zložiť čo najpopulárnejšiu hudbu. Premiéra sa konala 2. marca 1907. Dosiahol veľký úspech. Žiaľ tento úspech v ňom prebudil snahu páčiť sa a zarábať za každú cenu (hoci aj na úkor kvality). Počas nasledujúcich 23 rokov napísal 32 operiet. Napriek tomu, že niektoré (hlavne *Der tapfere Soldat*, *Die Ballnacht* a *Der letzte Waltzer*) sa stali populárne, mali len krátko trvajúci úspech. Po vypuknutí 2. svetovej vojny odišiel z Rakúska, pôsobil v Paríži a USA (pre Hollywood). Po skončení vojny sa vrátil a v rodnom Rakúsku prežil posledné roky svojho života. Zomrel v kúpeľnom mestečku Bad Ischl, kde vlastnil vilu.

## Zoznam Strausových divadelných diel
náhľad|240px|Ein Walzertraum
### Opery
* Die Waise von Cordoba (1894)
* Der Schwartze Mann (1900)
* Colombine (1904) 

### Operety
* Die lustigen Nibelungen, Veselí Nibelungovia (1904)
* Zur indischen Witwe (1905)
* Hugdietrichs Brautfahrt (1906)
* Ein Walzertraum (1907)
* Das Buch der Abenteuer (1907)
* Der tapfere Soldat (1908)
* Didi (1908)
* Mein junger Herr (1910)
* Der tapfere Cassian (1912)
* Rund und die Liebe (1914)
* Liebeszauber (1916)
* Der Favorit (1916)
* Der letzte Waltzer (1920)
* Nixchen (1921)
* Die törichte Jungfrau (1923)
* Die Perlen der Kleopatra (1923)
* Der Tanz und die Liebe (1924)
* Riquette (1925)
* Teresina (1925)
* Die Königin (1926)
* Hochzeit in Hollywood (1928)
* Herzdame (1929)
* Marietta (1929)
* Die erste Beste (1929)
* Der Bauerngeneral (1931)
* Eine Frau die weiss was sie will (1932)
* Zwei lachende Augen (1933)
* Liebelei (1934)
* Das Walzerparadies (1935)
* Drei Waltzer (1935)
* Die Musik Kommt (1948)

Kategória:Operetní skladatelia
Kategória:Rakúski hudobní skladatelia
Kategória:Osobnosti na rakúskych poštových známkach
Kategória:Osobnosti z Viedne